# Националните програми на Балканите.

# Начертанието на Гарашанин. Великата идея на гърците.

**Начертанието на Гарашанин**

Илия Гарашанин е един от вождовете на „уставобранителите" - противници на династията на Обреновичите и привърженици на Караджорджевичите. Учи в гръцко училище, после в немско в Банат. Известно време се занимава с търговия като баща си. През 1837г. княз Милош Караджорджевич въвежда редовна военна служба и го назначава за главнокомандващ на армията. По-късно заема постовете зам.министър и министър на вътрешните работи. След революцията през 1848 г. се дистанцира от Русия. Гравитира към Франция. През 1852г. е премиер-министър и министър на външните работи. Пенсиониран по искане на руския император Николай I през 1853г., но през 1858г. отново поема Министерството на вътрешните работи, а от 1861-ва до 1867г. е премиер-министър и министър на външните работи. През 1844г. Илия Гарашанин съставя т.нар. „Начертание“ .

Сръбските въстания в началото на 19в. консолидират сръбството в борбите му за териториална независимост, затова след като окончателно получава своята автономия през 1829г. по силата на Одринския мирен договор, Сърбия постепенно започва да ориентира външната си политика към експанзия. За пътеводител служи съставеното през 1844г. от сръбския политик Илия Гарашанин „Начертание”. В него ясно и точно е посочен курсът, който Сърбия трябва да следва. За да бъде според Гарашанин изградена независима сръбска южнославянска държава, трябва системно да се води революционна пропаганда сред южните славяни под турско и австрийско иго и да се ратува Сърбия да получи икономическа независимост и излаз на море. В бъдещата държава сърбите трябва да имат ръководна роля над останалите народи в нея. Всичко това е трудно постижимо без сериозна предварителна подготовка и провеждането на силна пропаганда. Това всъщност е сръбската национална доктрина. Нейните основни положения биха могли да се резюмират, както следва: ОИ е исторически обречена и ще пропадне. Възможни са два варианта на решение.

- Първо, османските владения на Балканите да бъдат разделени между Русия и Австрия по линията Видин — Солун. В такъв случай Сърбия би останала под австрийска власт.

- Второ, върху развалините на ОИ „нейните християнски жители“ на Балканите да изградят нова държава. В такъв случай Сърбия би могла да играе ръководна роля.

Начертанието преценява първия вариант като голяма опасност за Сърбия и сочи Австрия като изначален враг на сръбството, поради което съюз с нея е невъзможен. Следователно остава да се работи за реализирането на втория вариант.

Следват по-нататък някои по-конкретни обяснения: с пропадането на ОИ се отваря вакуум, който ще трябва да се запълни от едно сърбо-славянско царство. Англия и Франция са против подялбата на османските владения между Русия и Австрия, но не биха били против една силна християнска (разбирай сръбска) държава на Балканите, която да възстановява равновесието. Сърбия ще даде всички гаранции на Европа, че може да съществува между Австрия и Русия. Тя трябва да се разшири териториално и има за това основание в историята, в сръбското царство от XIII–XIV век. Твърди се при това, че само идването на османците на БП било попречило пропадащата Византийска империя да бъде заменена с издигащото се тогава сърбо-славянско царство на Стефан Душан. Но ето сега е дошло време да започне да действа „онзи дух, който отново да потърси своите права, като продължи прекъснатото дело“. Така „ние сърбите ще излезем пред света като истински наследници на нашите бащи, които нищо друго не правят, а само възстановяват своята татковина“.

Както се вижда, сръбската национална доктрина още преди съставянето й излиза извън рамките на „националното“. Тя не се занимава толкова с въпроса за освобождението на сръбството, колкото с въпроса за териториалното разширение на сръбската държава. Смесват се в случая два принципа - националният и историческият. Начертанието от 1844г. съдържа в себе си разминаващи се помежду си компоненти -държавноисторическото право, което взема за основа средновековната сръбска държава в периода на нейния апогей, от една страна, и народностния принцип, който предполага национално освобождение и обединение на сръбството. При това и на самото сръбство се придава такъв териториален обхват, какъвто то в действителност няма - в Начертанието се говори не само за Черна гора, Босна и Херцеговина, но и за Северна Албания и България. От южнославянските области под австрийска власт се споменават само Срем, Бачка и Банат - Гарашанин не желае да насочи Сърбия към борба на два фронта, срещу Османската империя и Австрия едновременно. На този етап стига разширение на Сърбия за сметка само на едната империя, Османската.

Особено внимание сръбската национална доктрина посвещава на отношенията на Сърбия с двете най-заинтересовани сили на Балканите - Австрия и Русия. Те не трябва да бъдат предизвиквани, но Сърбия да работи за подкопаване на тяхното влияние на Балканите. За да се отърве от икономическата си зависимост към Австрия, Сърбия трябва да строи път до Улцин, където да се установи сръбски агент с влияние в Черна гора и Северна Албания. В Босна трябва пък да се влияе за приемане на династията на Караджорджевич, сръбската конституция и сръбските закони в тази турска провинция. Изисква се също така Сърбия да разширява влиянието си не само сред православните християни, но и сред католиците - да им открие печатница и чрез културно-просветна дейност да въздейства за освобождението им от австрийско влияние. Що се отнася до Русия, то въпросът се оказва по-сложен: между Сърбия и Русия е България, там се срещат интересите на двете държави. Както Сърбия, така и Русия желае отслабването и разпадането на ОИ, но намеренията им не са еднакви - Русия иска да завладее Цариград и няма да позволи създаването на голяма и силна държава в замяна на пропадаща ОИ. Оттук и препоръката Сърбия да внимава да не бъде излъгана - тя най-лесно би могла да бъде в съюз с Русия, но само ако тази последната приеме сръбските условия, т.е. ако осигури нейното бъдеще „в пространен смисъл“.

Така сръбската национална доктрина предвижда ликвидиране на османското владичество на Балканите и създаване върху развалините на ОИ на нова държава с доминираща роля на сръбството. Според Начертанието, освобождаващите се от турска власт балкански народи трябва да се присъединят към Сърбия, която да изиграе ролята на обединителен център и ръководна сила. В резултат на това новата държава би се разпростряла върху огромна територия - от Бихач в Босна на запад до Черно море на изток и до Битоля и Шкодра на юг. Авторът на Начертанието може би не знае (или не иска да знае), че и Гърция, вече независима държава, има подобни аспирации. Албания, Македония и още по на изток България - това са областите, в които двете национални доктрини, сръбската и гръцката, неизбежно ще се срещнат и противопоставят една на друга, но Начертанието на Гарашанин не се занимава с този въпрос.

# Великата идея на гърците

Гръцкият вариант за федерация според М. Лалков идва от Ригас Валестинес. Именно той според Лалков е и пръв създател на федеративната идея за Балканите. Съществуват мнения на редица други уважавани изследователи, които са на друго мнение. Но независимо дали той е първоизточникът на тази идея, или не, редица елементи от неговото течение навлизат в гръцката политика. През 90-те години на XVIIIв. той замисля създаването на голяма федеративна държава на Балканите, която би трябвало да наследи ОИ. Макар и да говори за свобода и равенство на Балканите и да апелира за единство и солидарност в борбата срещу османското господство, Ригас е за хегемония на гръцката нация в бъдещата негова република. Той публикува и карта на Гърция и нейните острови, с една част от нейните многобройни колонии в Европа и МА, която става програма на панелинизма.

Тази програма получава своето по-нататъшно развитие през 40-те години на XIXв. Налага се т.нар. „Мегали идея”, която обосновава правото на съществуване на голяма гръцка държава, наследник на някогашната Византийска империя, на мястото на пропадащата ОИ. Един от най-видните радетели на панелинизма от онова време е Й. Колетис. В разпалена реч в гръцкия парламент на 15 януари 1844г. той заявява: „Кралство Гърция не е цяла Гърция, а само една нейна част - най-малката и най-бедната част на Гърция. Грък е не само този, който живее в кралството, но и този, който живее в Янина, Солун, Серес, Одрин, Цариград, Трапезунд, Крит, Самос… Има два центъра на елинизма — Атина и Цариград. Атина е само столица на кралството. Константинопол е голямата столица, градът, блянът и надеждите на всички елини.“ Поставяйки си като първостепенна задача освобождението на гърците и обединението им в една държава, гръцките правителства от 1844–1845г. насетне, разгръщат активна панелинистична пропаганда. Гръцката външна политика почива върху искането за създаване на „Велика Гърция”. В унисон с тази политика в гръцкия парламент участват и представители на населението от области под османска власт. Освен това се създават различни организации на гръцка територия и сред гърците извън кралството, развива се широка пропаганда в духа на гръцката „Мегали идея”, никнат „етерии“, подготвят се въстания, изпращат се чети и пр. Гръцката „Мегали идея” противопоставя Гърция не само на Портата и силите, които през средата на XIXв. държат за целостта на ОИ. Тя противопоставя гърците и на повечето балкански нации, имащи или още не свои национални държави. На основата на тази идея се ражда гръцкият мегаломански национален стереотип, който съдържа в себе си самочувствието за превъзходство над „другите“ - Гърция е страна с минало величие, пряк наследник на древна Елада и средновековна Византия, тя първа става независима държава на Балканите и първа формулира своята национална доктрина и пр. Следва в случая да се отбележи, че в този гръцки национален стереотип непрекъснато присъстват два компонента: османският фактор като обект на политиката, опасност и конкуренция, от една страна, и славянският фактор като претендент за османското наследство или част от него, от друга. И съвсем естествено отношенията както с ОИ, така и с балканските национални държави и нации са по-скоро негативни, отколкото позитивни.